Henriette Kjær (KF), 2009-02-03:
Vi Konservative synes, det er godt, at vi får sat fokus på et bedre samspil mellem transportformerne i den kollektive trafik i hovedstadsområdet.
Det er der bestemt brug for.
Ellers bliver den kollektive trafik ikke attraktiv, og så får vi ikke flyttet de passagerer fra bilerne over i den kollektive trafik, som vi gerne vil, og så får vi ikke nedbragt CO2-udslippet.
Så derfor er det jo en helt relevant forespørgsel, som SF her rejser.
Nu kender jeg ikke Bente, som hr. Magnus Heunicke gør, men jeg kender hr. Tom Behnke.
Han fortæller så også om et samspilsproblem, hvor han har taget Kystbanen ude fra lufthavnen og gerne vil stå af på Skodsborg station tæt ved Nærum, hvor han bor.
Men den bus, der så skal føre ham videre til Nærum, er kørt, 3 minutter før kystbanetoget kommer ind, og så kan han stå i en time og vente.
Det er han jo ikke den eneste, der oplever.
Det fungerer simpelt hen ikke, og derfor bliver det jo sådan, at kollektiv trafik bliver besværlig.
Enten skal man have en bil derhjemme og så få ægtefællen til at komme og hente en, eller også skal man bruge en taxa, og så begynder det at være dyrt og besværligt.
Så derfor synes jeg bestemt, det er meget relevant, at vi får set på, hvordan vi kan gøre det her bedre.
Et andet eksempel er også det fra trafikaftalen, for der kom jeg forud for den her forespørgsel til at tænke på, at vi sad og diskuterede og kommer nu også til at bruge mange millioner kroner på en opgradering af Sydbanen.
Så kan man næsten sige, at vores mange millioner til en opgraderingen er spildt, og derfor er det selvfølgelig vigtigt, at tingene hænger sammen.
Derfor er der behov for en god koordinering af den kollektive trafik, så passagererne oplever, at vi har tænkt på deres transportbehov.
Men nu er det jo sådan, at de forskellige transportselskaber allerede samarbejder i dag - det gælder jo busselskaberne, metroselskabet og DSB - og jeg er helt sikker på, at det samarbejde kan blive meget, meget bedre.
Derfor har man jo også set i lyset af den nye metrocityring besluttet sig for, at man skal se på, hvordan samdriften mellem de forskellige transportformer i hovedstaden kan optimeres.
Og det må jeg sige at vi Konservative forventer os meget af, for det er der behov for.
Jeg tror nemlig ikke, at en ny, stor omorganisering vil hjælpe ret meget.
Det vil skabe ny usikkerhed for medarbejderne, der er ansat de forskellige steder, og for passagererne, der igen frygter, hvad der nu skal ske.
Jeg tror også, at passagererne tænker: Nej, vi orker ikke at skulle forholde os til en ny, stor omorganisering en gang til.
Derfor mener vi Konservative, at det, der skal til, er, at de, der har fingrene nede i dejen, selv kommer med bud på, hvordan vi skaber et bedre samspil mellem transportformerne i den kollektive trafik i hovedstadsområdet.
De forskellige aktører, der er, har jo selv en kæmpestor interesse i, at der kommer flest mulige passagerer.
Det betyder, at de tjener flere penge, hvilket de gerne vil, og at de opnår nogle succeskriterier, som de har nogle ambitioner om at opnå.
Så derfor synes vi faktisk, at tingene nu er inde i en god gænge, og vi har jo med den debat, vi har i dag, også fået sendt et godt signal til dem om, at vi har nogle forventninger om, at de får løst den udfordring, de står over for.
Så derfor vil vi altså ikke lægge op til store lovændringer eller store analyser ud over det, vi har vedtaget med trafikaftalen, men sige, at vi er tilfredse med det arbejde, der nu går i gang.
Og derfor støtter vi også det forslag til vedtagelse, der blev oplæst af hr. Kristian Pihl Lorentzen.